EASTW มีสัญญาณดีขึ้น
โมเมนตั้มการเติบโตของ EASTW จะกลับคืนมา เพราะมองเห็นสัญญาณที่ดีขึ้นจากปริมาณการขายน้ำดิบเดือนมีนาคมซึ่งลดลงแค่ 0.4% จากงวดเดียวกันของปีก่อน จากที่ลดลงถึง 7.2% จากงวดเดียวกันของปีก่อนในเดือนมกราคม-กุมภาพันธ์ ทั้งนี้ จากภาวะมีฝนตกกระจายในภาคตะวันออกก่อนหน้านี้
22 เม.ย. 2560

คุณค่าบริษัท
 
โมเมนตั้มการเติบโตของ บริษัท จัดการและพัฒนาทรัพยากรน้ำภาคตะวันออก จำกัด (มหาชน) หรือ EASTW จะกลับคืนมา เพราะมองเห็นสัญญาณที่ดีขึ้นจากปริมาณการขายน้ำดิบเดือนมีนาคมซึ่งลดลงแค่ 0.4% จากงวดเดียวกันของปีก่อน จากที่ลดลงถึง 7.2% จากงวดเดียวกันของปีก่อนในเดือนมกราคม-กุมภาพันธ์ ทั้งนี้ จากภาวะมีฝนตกกระจายในภาคตะวันออกก่อนหน้านี้
กรณีดังกล่าว ทำให้ทุกฝ่ายมองว่า ปริมาณยอดขายน้ำดิบน่าจะเพิ่มขึ้นจากงวดเดียวกันของปีก่อนนับตั้งแต่ไตรมาส 2 เป็นต้นไป
สิ่งสำคัญ บริษัทจะได้ประโยชน์เต็มๆ จากโครงการพัฒนาระเบียงเศรษฐกิจภาคตะวันออก (EEC) ซึ่งจะช่วยหนุนอุปสงค์น้ำดิบ และน้ำประปาในแถบที่ EASTW ดำเนินการอยู่ โดยเชื่อว่าบริษัทจะเริ่มได้รับประโยชน์จากนโยบายนี้อย่างเร็วที่สุดในครึ่งหลังของปี 60
ทั้งนี้ EASTW มีโอกาสจะได้รับประโยชน์ เนื่องจากข้อมูลของการนิคมอุตสาหกรรมแห่งประเทศไทย ปัจจุบันมีนิคมอุตสาหกรรมที่พร้อมลงทุน และอยู่ระหว่างการพัฒนาโครงการรวมถึง 30,000 ไร่ ซึ่งประเมินได้เป็นอุปสงค์น้ำดิบเพิ่มขึ้นถึง 98 ล้านลูกบาศก์เมตร คิดเป็น upside 39% จากปริมาณยอดขายน้ำดิบของ EASTW ในปี 2559 
นอกจากนี้ มีบทวิเคราะห์คาดส่วนผลการดำเนินงานไตรมาส 1 ปี 60 ว่ารายได้จะอยู่ที่ 1.1 พันล้านบาท เพิ่มขึ้น 1.7% จากงวดเดียวกันของปีก่อน และ 1.6% จากไตรมาสก่อน โดยปริมาณน้ำดิบอยู่ที่ 62.0 ล้านลูกบาศก์เมตร (-4.9% จากงวดเดียวกันของปีก่อน, +8.5% จากไตรมาสก่อน) และปริมาณน้ำประปาอยู่ที่ 23.5 ล้านลูกบาศก์เมตร (+2.0% จากงวดเดียวกันของปีก่อน, +3.5% จากไตรมาสก่อน)
ประกอบกับคาดว่าอัตรากำไรขั้นต้น (GPM) จะลดลงเหลือ 47.4%  จาก 53.1% ในไตรมาส 1 ปี 60 เนื่องจากปริมาณน้ำที่ต่ำทำให้ต้นทุนในการผลิตน้ำเพิ่มขึ้น แต่ GPM ก็ยังสูงขึ้นจาก 41.4% ในไตรมาส 4 ปี 59 จากการประหยัดต่อขนาด และคาดว่าสัดส่วน SG&amp;A ต่อยอดขายจะเพิ่มขึ้นเป็น 9.4% จาก 7.9% ในไตรมาส 1 ปี 59 และ 11.2% ในไตรมาส 4 ปี 59
แม้ว่าผลการดำเนินงานงบปี สิ้นสุดวันที่ 31 ธันวาคม 2559 บริษัทมีรายได้รวมลดลงเหลือ 4,413.99 ล้านบาท จากงวดเดียวกันของปีก่อน 4,658.83 ล้านบาท ซึ่งรายได้จากการขายน้ำดิบลดลง ส่งผลให้บริษัทมีกำไรลดลงเหลือ 1,299.71 ล้านบาท หรือ 0.78 บาทต่อหุ้น จากงวดเดียวกันของปีก่อน 1,584.94 ล้านบาท หรือ 0.95 บาทต่อหุ้น
ขณะที่นักวิเคราะห์ บล.เคจีไอ ยังคงแนะนำให้ “ซื้อ” โดยให้ราคาเป้าหมายปี 2560 ที่ 14.20 บาท
…
ผู้ถือหุ้นรายใหญ่
รายชื่อกรรมการ